Egpaar hoef nie Van Gogh-huis oor te verf nieDie Van Gogh-huis in Mount Dora, Florida in die VSA (Foto: Ricardo Ramirez Buxeda/Orlando Sentinel) ŉ Burgemeester van Mount Dora in Florida, VSA, moet om verskoning vra ná ŉ egpaar met duisende dollar beboet is toe hulle hul huis se buitekant geverf het om soos ŉ Van Gogh-skildery te lyk. Die Orlando Sentinel berig die stadsraad het Dinsdag beslis dat Lubomir Jastrzebski en Nancy Nemhauser die blou-en-geel-krulle verf, volgens Vincent van Gogh se skildery, “Sterrenag”, mag behou. Dit volg ná ŉ jaarlange stryd tussen die egpaar en die stadsraad. Die egpaar wou nie hul stryd teen die stad se poging om hulle te dwing om die huis in Old Highway 441 net in een kleur te verf, laat vaar nie. Hulle het dié ontwerp gekies omdat dit hul volwasse seun, wat outisties is, glo “kalmeer”. Hy is ŉ groot aanhanger van die skilder en hy kan die huis dus ook vinnig opspoor as hy sou verdwaal. Die stad het aangevoer die huis trek motoriste se aandag af. Volgens die skikkingsooreenkoms moet die stadsraad die egpaar ook met $15 000 (meer as R200 000) vergoed. Die egpaar moet die ontwerp “in ŉ goeie toestand hou” en “beskerm sodat dit nie verdof of afdop nie”.